Mýraeldahátíð aldrei fjölmennari en á tíu ára afmælinu Félagar í Búnaðarfélagi Mýramanna stóðu að árlegri Mýraeldahátíð síðastliðinn laugardag og buðu hverjum sem vildu að heimsækja þá og eiga góðan dag . Stærsti hluti hátíðarinnar fór fram í Reiðhöllinni Faxaborg í Borgarnesi en kvöldvaka var síðan eftir mjaltir í félagsheimilinu Lyngbrekku . Hátíð þessi hefur stöðugt vaxið fiskur um hrygg og nú á tíu ára afmælinu sáu bændur fram á að til bóta væri að færa sýningarsvæðið í stærra hús . Sú tilraun heppnaðist prýðilega . Gríðarlegur fjöldi sótti hátíðina og er áætlað að vel á annað þúsund manns hafi mætt í Faxaborg og um tvö hundruð voru svo í Lyngbrekku um kvöldið . Sigurjón Helgason bóndi á Mel og formaður búnaðarfélagsins var afar sáttur eftir helgina þegar rætt var við hann . „ Það eru allir ánægðir , bæði gestir og við sem að félaginu stöndum . Hingað kom fjöldi fyrirtæki til að kynna vöru og þjónustu , veðurguðirnir spiluðu út sínum bestu trompum og gestir voru með bros á vör . Ég vil nota þetta tækifæri og koma á framfæri kærum þökkum til allra sem lögðu hönd á plóg að gera þessa hátíð að veruleika . Hvort sem það voru sjálfboðaliðar , félagasamtök eða aðrir . Við í búnaðarfélaginu erum glöð og ánægð og þökkum kærlega fyrir okkur , “ sagði Sigurjón . Sjá nánar í Skessuhorni sem kemur úr prentun í fyrramálið .